ኮማንደር ሙሉ ደሞዝ፡ ተቐባሊ ኮይኑ ጀሚሩ፤ ደራፊ ደሓር ድማ [1975 ዓ.ም] ጊታሪስት ኮይኑ ክሳብ መወዳእታ ኣብ ጉጅለ ባህሊ ተጠርኒፉ መጺኡ፤ ክሳብ ሕጂ'ውን ኣሎ። ሙዚቃ ገድሊ፡ ልዕሊ እቲ ፖለቲከኛ ወይ ናይ ፕሮፖጋንዳ ካድረ፡ ንኩነታት ከረድእ ዝኽእል ሓይሊ ከም ዝነበሮ ዘዘንቱ ኮማንደር ሙሉ፡ "ምልስ ኢለ እንትዝክሮ፡ ልክዕ ከም ሓደ ክፍለ ሰራዊት፣ ከም ቢኤም፣ ወይ መድፍዕ ኮይኑ ይሰርሕ ነይሩ" ይብል። "ተጋዳላይ ቅድሚ ናብ ወፍሪ ምኻዱ፣ ካብ ወፍሪ ምስ ተመለሰ፣ መዘናግዕን መምሃርን ንክኸውን ሙዚቃ ይቐርብ። ኣብ እዋን ጸገም፡ ጸገማት ከመይ ከም ዝጠሓስ የርኢ፣ ኣብ እዋን ታሕጓስ የጻውት፣ ኣብ እዋን መስዋእቲ የጸናንዕ፣ ኣብ እዋን ከበድቲ ውግኣት ትብዓትን ሓቦ የስንቕን ነይሩ። ስለዚ እቶም ዝድረፉ፣ ዝግጠሙ ዝነበሩ ስራሕቲ፣ ተዋስኦታት ብሙሉኦም፡ ጠቕላላ እቲ ተጋዳላይ ክገብሮም ዝግብኡ ነገራት ኣብ ምልዕዓል ናይ ባዕሎም ብጽሒት ነይሩዎም"። ስለ ዝኾነ ድማ፡ ጸላኢ ልዕሊ ዝኾነ መሓውር እታ ውድብ ብትኹረት ይከታተሎ፣ እንትኾነሉ ድማ ጃሱሳት ልኢኹ የጥቅዖ ነይሩ። ኪነት ገድሊ፡ ንሕንቃቐ ወይ ንወደሳ ዘይኮነ፡ ብሓቂ ፍሉይን ልኡምን'ዩ ነይሩ። ዕጥቅን ስንቅን ሰራዊት ካብ ምዃን ሓሊፉ፡ ሞተር ቐጻሊ ወፍርታት፣ ዓወታት ብምዃን ህዝቢ ዕላማ ህወሓት ዘካይዶ ቓልሲ ክሰርጾ ዝተጻወቶ ግደ ኣቕሊልካ ዝርአ ኣይኮነን። " .
